Liikenne- ja viestintäministeriö

kirjaamo@lvm.fi

|  |
| --- |
| LVM/1756/03/2018 |

**Maksullisista suoritteista annetun liikenne- ja viestintäministeriön asetuksen liitteen 1 muuttaminen**

Liikenne- ja viestintäministeriö esittää muutettavaksi Liikenteen turvallisuusviraston (Trafi) maksullisista suoritteista annetun asetuksen (937/2017) liitettä 1. Asetusta on aiemmin muutettu 1.7.2018 alkaen (479/2018). Liitteen maksutaulukosta ehdotetaan muutettavaksi tieliikenteen kansainvälisiä kuljetuslupia koskevaa suoriteryhmää, jossa laskettaisiin kahdenvälisen kuljetusluvan maksua nykyisestä 10 eurosta 5 euroon.

Kahdenväliset kuljetusluvat ovat olleet ennen 1.7.2018 tullin myöntämiä ja maksuttomia. Heinäkuun alusta lupien myöntäminen siirtyi Trafille ja se alkoi periä yhdestä rajanylitysluvasta 10 euroa. Yrityksille, joille rajan ylitykset ovat keskeinen osa liiketoimintaa, tästä koituu kohtuuttomia ja yllättäen tulleita kustannuksia. Pidämme hyvänä, että asiaan on reagoitu ja maksu ollaan nyt puolittamassa nykyisestä. On kuitenkin selvää, että ehdotetusta 5 euron maksusta lupaa kohden syntyy yhä suuri kustannustaakka kyseisille yrityksille.

Järkevä tapa helpottaa huomattavan määrän rajanylityksiä tekevien yritysten yllättävää kustannustaakkaa olisi porrastaa kuljetusluvan maksua kerralla ostetun määrän suhteen. Eli kerralla suuren määrän lupia hankkiessa olisi yksikköhinta huomattavasti halvempi kuin yksittäisessä ostossa. Nykyinen asetus 937/2017 on voimassa vuoden 2018 loppuun asti. Porrastus voitaisiin ottaa käyttöön vuoden 2019 alusta, kun maksuasetus uusitaan kokonaisuudessaan.

Suomen Yrittäjät

Mikael Pentikäinen Sampo Seppänen

toimitusjohtaja ekonomisti